ΓΝΩΜΗ ΤΗΣ ΕΥΡΩΠΑΪΚΗΣ ΚΕΝΤΡΙΚΗΣ ΤΡΑΠΕΖΑΣ

της 23ης Σεπτεμβρίου 2020

σχετικά με προτάσεις κανονισμών για την τροποποίηση του πλαισίου τιτλοποίησης της Ένωσης προς αντιμετώπιση της πανδημίας COVID-19

(CON/2020/22)

(2020/C 377/01)

Εισαγωγή και νομική βάση

Στις 27 Αυγούστου 2020 η Ευρωπαϊκή Κεντρική Τράπεζα (ΕΚΤ) έλαβε αίτημα του Συμβουλίου της Ευρωπαϊκής Ένωσης για τη διατύπωση γνώμης αναφορικά με α) πρόταση κανονισμού του Ευρωπαϊκού Κοινοβουλίου και του Συμβουλίου για την τροποποίηση του κανονισμού (ΕΕ) 2017/2402 σχετικά με τη θέσπιση γενικού πλαισίου για την τιτλοποίηση και σχετικά με τη δημιουργία ειδικού πλαισίου για απλή, διαφανή και τυποποιημένη τιτλοποίηση ώστε να διευκολυνθεί η ανάκαμψη από την πανδημία COVID-19 (1) (εφεξής ο «προτεινόμενος κανονισμός για τις τιτλοποιήσεις») και β) πρόταση κανονισμού του Ευρωπαϊκού Κοινοβουλίου και του Συμβουλίου για την τροποποίηση του κανονισμού (ΕΕ) αριθ. 575/2013 σχετικά με προσαρμογές στο πλαίσιο τιτλοποίησης με σκοπό τη στήριξη της οικονομικής ανάκαμψης για την αντιμετώπιση της πανδημίας COVID-19 (2) (εφεξής ο «προτεινόμενος κανονισμός για την τροποποίηση του ΚΚΑ») (από κοινού εφεξής οι «προτεινόμενοι κανονισμοί»).

Η γνωμοδοτική αρμοδιότητα της ΕΚΤ βασίζεται στα άρθρα 127 παράγραφος 4 και 282 παράγραφος 5 της Συνθήκης για τη λειτουργία της Ευρωπαϊκής Ένωσης, δεδομένου ότι οι προτεινόμενοι κανονισμοί περιέχουν διατάξεις που επηρεάζουν: α) το καθήκον του Ευρωπαϊκού Συστήματος Κεντρικών Τραπεζών (ΕΣΚΤ) όσον αφορά τη συμβολή του στην ομαλή άσκηση πολιτικών των αρμόδιων αρχών που αφορούν την προληπτική εποπτεία των πιστωτικών ιδρυμάτων και τη σταθερότητα του συστήματος χρηματοπιστωτικών αγορών σύμφωνα με το άρθρο 127 παράγραφος 5 της Συνθήκης· και β) τα καθήκοντα που έχουν ανατεθεί στην ΕΚΤ δυνάμει του άρθρου 127 παράγραφος 6 της Συνθήκης σχετικά με πολιτικές που αφορούν την προληπτική εποπτεία των πιστωτικών ιδρυμάτων. Η παρούσα γνώμη εκδόθηκε από το διοικητικό συμβούλιο σύμφωνα με το άρθρο 17.5 πρώτη πρόταση του εσωτερικού κανονισμού της Ευρωπαϊκής Κεντρικής Τράπεζας.

Γενικές παρατηρήσεις

1. Στόχοι των προτεινόμενων κανονισμών

Λόγω των πρωτοφανών επιπτώσεων της παγκόσμιας κρίσης την οποία πυροδότησε η πανδημία του κορωνοϊού (COVID-19), οι δημόσιες αρχές ανά τον κόσμο κλήθηκαν να λάβουν άμεσα και αποφασιστικά μέτρα για να διασφαλίσουν την ικανότητα των πιστωτικών ιδρυμάτων να συνεχίσουν να εκπληρώνουν τον ρόλο τους όσον αφορά τη χρηματοδότηση της πραγματικής οικονομίας και να στηρίξουν την οικονομική ανάκαμψη, παρά την αύξηση των ζημιών που πιθανόν θα αντιμετωπίσουν εξαιτίας της κρίσης.

Ενώ οι αρμόδιες αρχές σε ολόκληρη την Ένωση, συμπεριλαμβανομένης της ΕΚΤ, παρείχαν προσωρινή κεφαλαιακή και επιχειρησιακή στήριξη ανταποκρινόμενες στις νέες περιστάσεις, τα νομοθετικά όργανα της Ένωσης εξέδωσαν πρόσφατα τον κανονισμό (ΕΕ) 2020/873 του Ευρωπαϊκού Κοινοβουλίου και του Συμβουλίου (3), ο οποίος περιέχει στοχευμένες τροποποιήσεις του εποπτικού κανονιστικού πλαισίου της Ένωσης για τα πιστωτικά ιδρύματα με σκοπό τη μεγιστοποίηση της ικανότητάς τους να χορηγούν δάνεια και να απορροφούν ζημίες σχετιζόμενες με την πανδημία COVID-19 και, παράλληλα, τη διασφάλιση της συνεχούς ανθεκτικότητάς τους (4).

Ενόψει τούτου η ΕΚΤ γενικά επικροτεί τους προτεινόμενους κανονισμούς της Επιτροπής, οι οποίοι περιέχουν στοχευμένες τροποποιήσεις του ενωσιακού πλαισίου τιτλοποιήσεων προς διευκόλυνση της χρήσης των τιτλοποιήσεων στην ανάκαμψη της Ένωσης, εισάγοντας δύο μέτρα. Το πρώτο μέτρο αφορά τη θέσπιση πλαισίου απλών, διαφανών και τυποποιημένων (Simple, Transparent and Standardised - STS) σύνθετων τιτλοποιήσεων εντός ισολογισμού, προκειμένου να διευκολυνθεί η δανειοδότηση της πραγματικής οικονομίας από τα πιστωτικά ιδρύματα. Το δεύτερο μέτρο αφορά την άρση των κανονιστικών εμποδίων στην τιτλοποίηση μη εξυπηρετούμενων ανοιγμάτων (ΜΕΑ), προκειμένου να διατηρηθεί η δανειοδοτική ικανότητα των πιστωτικών ιδρυμάτων ενόψει της αναμενόμενης αύξησης των ΜΕΑ λόγω της πανδημίας COVID-19. Το μέτρο αυτό βασίζεται στο σχέδιο προτύπων που πρότεινε η Επιτροπή της Βασιλείας για την Τραπεζική Εποπτεία (BCBS) και τέθηκε σε δημόσια διαβούλευση τον Ιούνιο του 2020 (εφεξής το «σχέδιο προτύπων της BCBS») (5).

2. Αποσαφήνιση της εποπτικής αρμοδιότητας της ΕΚΤ

Η ΕΚΤ επιθυμεί να υπενθυμίσει την άποψη που διατύπωσε σχετικά με την εποπτική της αρμοδιότητα σε θέματα τιτλοποιήσεων στην προηγούμενη γνώμη της για το πλαίσιο τιτλοποίησης της Ένωσης (CON/2016/11) (6) (7). Όπως επισημαίνεται στη γνώμη αυτή, το άρθρο 127 παράγραφος 6 της Συνθήκης επιτρέπει την ανάθεση καθηκόντων στην ΕΚΤ μόνο στους τομείς πολιτικής που αφορούν την προληπτική εποπτεία των πιστωτικών ιδρυμάτων. Έτσι, το άρθρο 4 παράγραφος 1 στοιχείο δ) του κανονισμού (ΕΕ) αριθ. 1024/2013 (8) του Συμβουλίου αναθέτει στην ΕΚΤ, για σκοπούς προληπτικής εποπτείας, το καθήκον να διασφαλίζει τη συμμόρφωση των σημαντικών πιστωτικών ιδρυμάτων με τη σχετική νομοθεσία της Ένωσης η οποία επιβάλλει απαιτήσεις προληπτικής εποπτείας στον τομέα των τιτλοποιήσεων.

Ειδικότερα, ακολούθως προς την προηγούμενη γνώμη της η ΕΚΤ διατηρεί την άποψη ότι η άμεση διασφάλιση της συμμόρφωσης των σημαντικών πιστωτικών ιδρυμάτων που ενεργούν ως μεταβιβάζουσες οντότητες, ανάδοχες οντότητες ή αρχικοί δανειοδότες με τους κανόνες διατήρησης κινδύνου (άρθρο 6 του κανονισμού (ΕΕ) 2017/2402 του Ευρωπαϊκού Κοινοβουλίου και του Συμβουλίου (9)) και με τις απαιτήσεις διαφάνειας (άρθρο 7 του κανονισμού (ΕΕ) 2017/2402) θα πρέπει να θεωρηθεί ότι αφορά πρωτίστως την εποπτεία των αγορών προϊόντων. Το ίδιο ισχύει και για τους κανόνες απαγόρευσης της επανατιτλοποίησης (άρθρο 8 του κανονισμού (ΕΕ) 2017/2402). Πρωταρχικός στόχος των εν λόγω κανόνων δεν είναι η προληπτική εποπτεία των πιστωτικών ιδρυμάτων. Αντιθέτως, οι κανόνες αυτοί διασφαλίζουν την ευθυγράμμιση των συμφερόντων μεταξύ των εν λόγω οντοτήτων ή δανειοδοτών και των επενδυτών και επιτρέπουν στους επενδυτές να κατανοούν, να αξιολογούν και να συγκρίνουν τις συναλλαγές τιτλοποίησης. Επομένως, η ΕΚΤ θεωρεί ότι τα συγκεκριμένα καθήκοντα δεν μπορούν να ανατεθούν στην ίδια.

Συναφώς η ΕΚΤ εκφράζει ανησυχίες ότι η αιτιολογική σκέψη 21 του προτεινόμενου κανονισμού για τις τιτλοποιήσεις προσδίδει αδικαιολόγητα χαρακτήρα προληπτικής εποπτείας στα άρθρα 6 έως 8 του κανονισμού (ΕΕ) 2017/2402, χαρακτηρίζοντας τις οικείες απαιτήσεις υποχρεώσεις προληπτικής εποπτείας και, ειδικότερα, αναθέτοντας την αρμοδιότητα για τη διασφάλιση της συμμόρφωσης με τις εν λόγω απαιτήσεις σε αρμόδιες αρχές οι οποίες είναι υπεύθυνες για την προληπτική εποπτεία, χωρίς όμως να αιτιολογεί γιατί οι συγκεκριμένες διατάξεις αφορούν την προληπτική εποπτεία. Εν προκειμένω η ΕΚΤ παρατηρεί επίσης ότι η αιτιολογική σκέψη 21 φαίνεται να έρχεται σε αντίθεση με τους στόχους των απαιτήσεων των άρθρων 6 έως 8 του κανονισμού (ΕΕ) 2017/2402, οι οποίοι διατυπώνονται στις αιτιολογικές σκέψεις 8 και 10 έως 13 του εν λόγω κανονισμού και αφορούν τη διατήρηση και προστασία των συμφερόντων των επενδυτών.

Από την ερμηνεία που προτείνεται στην αιτιολογική σκέψη 21 συνάγεται ότι η ΕΚΤ θα πρέπει να είναι υπεύθυνη για τη διασφάλιση της συμμόρφωσης με τις απαιτήσεις των άρθρων 6 έως 8 του κανονισμού (ΕΕ) 2017/2402, οι οποίες αφορούν πρωτίστως την προστασία των αγορών προϊόντων και των επενδυτών. Μια τέτοια όμως ερμηνεία θα ήταν αντίθετη προς το άρθρο 127 παράγραφος 6 της Συνθήκης και δεν μπορεί να γίνει δεκτή. Καμία αιτιολογική σκέψη δεν μπορεί να θίγει την απαίτηση για ερμηνεία της νομοθεσίας της Ένωσης σύμφωνα με τη Συνθήκη.

Κατά συνέπεια, η αιτιολογική σκέψη 21 του προτεινόμενου κανονισμού για τις τιτλοποιήσεις θα πρέπει να τροποποιηθεί προκειμένου να διασφαλιστεί ότι η αρμοδιότητα της ΕΚΤ κατά τον προτεινόμενο αυτό κανονισμό αντικατοπτρίζει τα καθήκοντα που της έχουν ανατεθεί με το άρθρο 126 παράγραφος 6 της Συνθήκης και τον κανονισμό (ΕΕ) αριθ.1024/2013.

Ειδικές παρατηρήσεις

3. Σύνθετες τιτλοποιήσεις STS

3.1. Σύμφωνα με τη σύσταση της Ευρωπαϊκής Αρχής Τραπεζών (ΕΑΤ) που διατυπώνεται στην από 6 Μαΐου 2020 έκθεσή της (EBA/OP/2020/07) ( 10 ) , η Επιτροπή προτείνει τη θέσπιση ειδικού πλαισίου σύνθετων τιτλοποιήσεων STS εντός ισολογισμού, παρόμοιου με το πλαίσιο STS που ισχύει για τις παραδοσιακές τιτλοποιήσεις. Επιπλέον, η Επιτροπή προτείνει τη θέσπιση μιας προτιμησιακής ως προς τη στάθμιση κινδύνου μεταχείρισης των τμημάτων με εξοφλητική προτεραιότητα που διατηρεί η μεταβιβάζουσα οντότητα στην περίπτωση των σύνθετων τιτλοποιήσεων STS. Η ΕΚΤ επισημαίνει ότι η συγκεκριμένη πρόταση δεν συνάδει με τα πρότυπα της BCBS, καθόσον αυτά δεν προβλέπουν πλαίσιο STS για σύνθετες τιτλοποιήσεις.

3.2. Η ΕΚΤ επιδοκιμάζει την πρόταση τυποποίησης της αγοράς σύνθετων τιτλοποιήσεων μέσω της θέσπισης κριτηρίων STS, τα οποία ενδεχομένως να έχουν μία θετική επενέργεια. Επιπλέον, αναγνωρίζει ότι η ανάλυση της ΕΑΤ ( 11 ) καταδεικνύει τις καλές επιδόσεις των σύνθετων τιτλοποιήσεων εντός ισολογισμού εντός της τελευταίας δεκαετίας. Όπως όμως αναγνωρίζει και η ίδια η ΕΑΤ στην ως άνω έκθεσή της, η ανάλυση αυτή στηρίζεται σε περιορισμένο αριθμό στοιχείων και συναλλαγών.

3.3. Πάντως, η ΕΚΤ συνιστά την εφαρμογή διαδικασίας ενδελεχούς παρακολούθησης της αγοράς σύνθετων τιτλοποιήσεων STS. Η προτιμησιακή ως προς τη στάθμιση κινδύνου μεταχείριση θα μπορούσε να αποτελέσει κίνητρο για τα πιστωτικά ιδρύματα να βασίζονται περισσότερο στη σύνθετη τιτλοποίηση για σκοπούς διαχείρισης των κεφαλαίων τους. Ένας μελλοντικός συστημικός κλυδωνισμός θα μπορούσε ενδεχομένως να παρασύρει αρνητικά πολλές δομές σύνθετης τιτλοποίησης ταυτόχρονα, ασκώντας πίεση στις κεφαλαιακές θέσεις των πιστωτικών ιδρυμάτων και μειώνοντας την ικανότητά τους να δανειοδοτούν την πραγματική οικονομία. Θα ήταν συνετή η παρακολούθηση του κινδύνου επέλευσης ενός τέτοιου συμβάντος.

4. Τιτλοποίηση ΜΕΑ

4.1. Η ΕΚΤ υποστηρίζει την πρόταση της Επιτροπής για προσαρμογή της προληπτικής αντιμετώπισης των τιτλοποιήσεων ΜΕΑ σύμφωνα με την πρόσφατη διαβούλευση της BCBS και συνιστά την πιστή αποτύπωση του σχεδίου προτύπων της BCBS, εκτός αν υπάρχει σοβαρός λόγος απόκλισης. Εν προκειμένω η ΕΚΤ προτείνει την προσαρμογή της πρότασης της Επιτροπής, εφόσον κρίνεται απαραίτητο, προκειμένου αυτή να ευθυγραμμίζεται με τα οριστικά πρότυπα της BCBS. Οι τιτλοποιήσεις ΜΕΑ αποτελούν χρήσιμο εργαλείο προκειμένου τα πιστωτικά ιδρύματα να περιορίσουν τον δείκτη ΜΕΑ, απομακρύνοντας ταυτόχρονα τον οικείο κίνδυνο από το τραπεζικό σύστημα. Το κανονιστικό πλαίσιο θα πρέπει να διευκολύνει αυτή τη διαδικασία, διασφαλίζοντας παράλληλα τη διατήρηση επαρκούς κεφαλαίου για την κάλυψη θέσεων σε τιτλοποιήσεις ΜΕΑ οι οποίες παραμένουν στο τραπεζικό σύστημα.

4.2. Η αυστηρή εφαρμογή των κανόνων που ισχύουν σήμερα για τον υπολογισμό των συντελεστών στάθμισης κινδύνου όσον αφορά τις θέσεις τιτλοποίησης μπορεί να οδηγήσει σε υπερβολικά υψηλούς συντελεστές στάθμισης κινδύνου όσον αφορά θέσεις σε τιτλοποιήσεις ΜΕΑ. Προκειμένου να καταστεί ευχερέστερος ο περιορισμός των ΜΕΑ από τα πιστωτικά ιδρύματα πρέπει οι θέσεις τιτλοποίησης που προκύπτουν να υπόκεινται σε κατάλληλους συντελεστές στάθμισης κινδύνου. Το σχέδιο προτύπων της BCBS επιτυγχάνει έναν καλό συμβιβασμό μεταξύ της ευαισθησίας στον κίνδυνο και της απλότητας, ορίζοντας σταθερό συντελεστή στάθμισης κινδύνου 100% ο οποίος εφαρμόζεται στα τμήματα εξοφλητικής προτεραιότητας των επιλέξιμων τιτλοποιήσεων ΜΕΑ.

4.3. Ο ορισμός των τιτλοποιήσεων ΜΕΑ στον προτεινόμενο κανονισμό για τις τιτλοποιήσεις αποκλίνει από τον προτεινόμενο στο σχέδιο προτύπων της BCBS. Κατά τον ορισμό του σχεδίου προτύπων BCBS, ως τιτλοποιήσεις ΜΕΑ νοούνται εκείνες των οποίων η παράμετρος W (όπως ορίζεται στο άρθρο 261 παράγραφος 2 του ΚΑΑ) είναι μεγαλύτερη από 90%, ενώ κατά την πρόταση της Επιτροπής, ως τιτλοποιήσεις ΜΕΑ νοούνται οι τιτλοποιήσεις στις οποίες το 90% των υποκείμενων περιουσιακών στοιχείων είναι μη εξυπηρετούμενα ανοίγματα υπό την έννοια του άρθρου 47α παράγραφος 3 του κανονισμού (ΕΕ) αριθ. 575/2013 του Ευρωπαϊκού Κοινοβουλίου και του Συμβουλίου ( 12 ) (εφεξής ο «ΚΑΑ»). Η ΕΚΤ υποστηρίζει την προσέγγιση της Επιτροπής για τους ακόλουθους λόγους. Τα πιστωτικά ιδρύματα που είναι εγκατεστημένα στην Ένωση εφαρμόζουν τον ορισμό των ΜΕΑ κατά το άρθρο 47α παράγραφος 3 του ΚΑΑ στο πλαίσιο της κανονιστικής τους υποχρέωσης για υποβολή στοιχείων και διαχείριση του κινδύνου• ο ορισμός του ως άνω άρθρου 47α παράγραφος 3 ευθυγραμμίζεται περισσότερο με τους συναφείς οικονομικούς κινδύνους και την τραπεζική πρακτική από ό,τι η παράμετρος W. Επιπλέον, σε αντίθεση με τον ορισμό του σχεδίου προτύπων BCBS, ο ορισμός των ΜΕΑ κατά το άρθρο 47α παράγραφος 3 του ΚΑΑ αποτυπώνει τα ανοίγματα αβέβαιης είσπραξης (unlikely to pay)• ορισμένα πιστωτικά ιδρύματα της Ένωσης έχουν σημαντικά αποθέματα τέτοιων ανοιγμάτων και θα επωφεληθούν από τις προτάσεις.

4.4. Περαιτέρω, η πρόταση της Επιτροπής περιέχει τροποποιήσεις των κριτηρίων επιλεξιμότητας για την αναγνώριση της μη χρηματοδοτούμενης πιστωτικής προστασίας του άρθρου 249 παράγραφος 3 του ΚΑΑ. Δεδομένου ότι ο ισχύων ΚΑΑ δεν συνάδει πλήρως ως προς το ζήτημα αυτό με τα πρότυπα BCBS ( 13 ) , είναι πρόδηλο ότι και η πρόταση της Επιτροπής δεν θα είναι πλήρως ευθυγραμμισμένη με τα πρότυπα αυτά. Η ΕΚΤ προτείνει τροποποίηση του άρθρου 249 παράγραφος 3 του ΚΑΑ ούτως ώστε να συνάδει πλήρως με τα πρότυπα της BCBS, δηλαδή να μην επιβάλλεται ελάχιστη απαίτηση πιστοληπτικής ικανότητας για την πλειονότητα των παρόχων μη χρηματοδοτούμενης πιστωτικής προστασίας, ενώ όσον αφορά τη μη χρηματοδοτούμενη πιστωτική προστασία που παρέχεται από μη ρυθμιζόμενες οντότητες του ιδιωτικού τομέα να επιβάλλονται απαιτήσεις που ευθυγραμμιζόμενες με τα πρότυπα της BCBS.

4.5. Η ΕΚΤ συνιστά την τροποποίηση του προτεινόμενου ορισμού για τη μη επιστρεπτέα έκπτωση επί της τιμής αγοράς (NRPPD). Η πρόταση της Επιτροπής ορίζει την NRPPD ως την έκπτωση τιμής που προκύπτει κατά τον χρόνο μεταβίβασης ΜΕΑ σε φορέα ειδικού σκοπού με αντάλλαγμα ομόλογα τιτλοποίησης κάτω από την ανεξόφλητη ονομαστική τους αξία. Εντούτοις, ο ορισμός αυτός δεν καλύπτει τη συμπληρωματική έκπτωση που πραγματοποιείται όταν η μεταβιβάζουσα οντότητα πωλεί τα εν λόγω ομόλογα σε επενδυτές κάτω της ονομαστικής τους αξίας ( 14 ) . Προκειμένου να αποτυπωθεί η ουσία των οικονομικών χαρακτηριστικών των τιτλοποιήσεων ΜΕΑ, θα πρέπει ο ορισμός αυτός να διευρυνθεί για να συμπεριληφθούν εκπτώσεις συντελούμενες όταν τα ομόλογα πωλούνται σε επενδυτές κατά τον χρόνο μεταβίβασης. Ακόμη, η ΕΚΤ προτείνει να εξαιρεθούν ρητά οι επιστρεπτέες εκπτώσεις επί της τιμής αγοράς, οι οποίες μπορεί να υπονομεύσουν τη μεταβίβαση του κινδύνου, δεδομένου του ότι η μεταβιβάζουσα οντότητα παραμένει εκτεθειμένη στην απόδοση των ΜΕΑ.

4.6. Η Επιτροπή προτείνει τροποποίηση του τρόπου υπολογισμού των μέγιστων κεφαλαιακών απαιτήσεων του άρθρου 268 του ΚΑΑ όσον αφορά τις τιτλοποιήσεις ΜΕΑ, επιτρέποντας κατά τον υπολογισμό τους την αφαίρεση της NRPPD από τις αναμενόμενες ζημίες. Η ΕΚΤ επισημαίνει ότι παρόλο που υπάρχουν επιχειρήματα προς στήριξη της άποψης ότι η εφαρμογή της εν λόγω αφαίρεσης συνάδει με τα πρότυπα της BCBS ( 15 ) ως προς το ζήτημα αυτό, κάτι τέτοιο όμως δεν διατυπώνεται ρητά στα εν λόγω πρότυπα.

4.7. Τέλος, προς αποφυγή αμφιβολιών, η ΕΚΤ προτείνει το κατώτατο όριο 100 % του συντελεστή στάθμισης κινδύνου για τις τιτλοποιήσεις ΜΕΑ να υπερισχύει της λεγόμενης «προσέγγισης διαφάνειας» όσον αφορά το ανώτατο όριο συντελεστή στάθμισης κινδύνου για θέσεις τιτλοποίησης με ανώτερη εξοφλητική προτεραιότητα δυνάμει του άρθρου 267 του ΚΑΑ (αν ο ανώτατος συντελεστής στάθμισης κινδύνου είναι κάτω του 100 %), όπως ρητά ορίζεται στο σχέδιο προτύπων της BCBS (βλ. CRE 45.5). Στις περιπτώσεις που η ΕΚΤ συνιστά την τροποποίηση των προτεινόμενων κανονισμών, συγκεκριμένες προτάσεις διατύπωσης περιλαμβάνονται σε ξεχωριστό τεχνικό κείμενο εργασίας και συνοδεύονται από τη σχετική αιτιολογία. Το τεχνικό κείμενο εργασίας διατίθεται στην αγγλική γλώσσα στον δικτυακό τόπο της ΕΚΤ.

Φρανκφούρτη, 23 Σεπτεμβρίου 2020. Η Πρόεδρος της ΕΚΤ Christine LAGARDE

(1) COM(2020) 282 final.

(2) COM(2020) 283 final.

(3) Κανονισμός (ΕΕ) 2020/873 του Ευρωπαϊκού Κοινοβουλίου και του Συμβουλίου, της 24ης Ιουνίου 2020, για την τροποποίηση των κανονισμών (ΕΕ) αριθ. 575/2013 και (ΕΕ) 2019/876 όσον αφορά ορισμένες προσαρμογές προς αντιμετώπιση της πανδημίας COVID-19 (ΕΕ L 204 της 26.6.2020, σ. 4).

(4) Βλ. ενότητα 1 της αιτιολογικής έκθεσης για τη νομοθετική πρόταση της Επιτροπής (COM(2020) 310 final).

(5) Επιτροπή της Βασιλείας για την Τραπεζική Εποπτεία, «Technical amendment: Capital treatment of securitisations of non-performing loans», Ιούνιος 2020 (υποβλήθηκε για παρατηρήσεις έως τις 23 Αυγούστου 2020).

(6) Γνώμη της Ευρωπαϊκής Κεντρικής Τράπεζας, της 11ης Μαρτίου 2016, σχετικά με α) πρόταση κανονισμού για τη θέσπιση κοινών κανόνων για τιτλοποιήσεις και τη δημιουργία ευρωπαϊκού πλαισίου για απλές, διαφανείς και τυποποιημένες τιτλοποιήσεις και β) πρόταση κανονισμού για την τροποποίηση του κανονισμού (ΕΕ) αριθ. 575/2013 σχετικά με τις απαιτήσεις προληπτικής εποπτείας για πιστωτικά ιδρύματα και επιχειρήσεις επενδύσεων (CON/2016/11) (ΕΕ C 219 της 17.6.2016, σ. 2).

(7) Βλ. παράγραφο 3 της γνώμης CON/2016/11.

(8) Κανονισμός (ΕΕ) αριθ. 1024/2013 του Συμβουλίου, της 15ης Οκτωβρίου 2013, για την ανάθεση ειδικών καθηκόντων στην Ευρωπαϊκή Κεντρική Τράπεζα σχετικά με τις πολιτικές που αφορούν την προληπτική εποπτεία των πιστωτικών ιδρυμάτων (ΕΕ L 287 της 29.10.2013, σ. 63).

(9) Κανονισμός (ΕΕ) 2017/2402 του Ευρωπαϊκού Κοινοβουλίου και του Συμβουλίου, της 12ης Δεκεμβρίου 2017, σχετικά με τη θέσπιση γενικού πλαισίου για την τιτλοποίηση και σχετικά με τη δημιουργία ειδικού πλαισίου για απλή, διαφανή και τυποποιημένη τιτλοποίηση και σχετικά με την τροποποίηση των οδηγιών 2009/65/ΕΚ, 2009/138/ΕΚ και 2011/61/ΕΕ και των κανονισμών (ΕΚ) αριθ. 1060/2009 και (ΕΕ) αριθ. 648/2012 (ΕΕ L 347 της 28.12.2017, σ. 35).

(10) «EBA Report on STS framework for synthetic securitisation under Article 45 of Regulation (EU) 2017/2402» (έκθεση της ΕΑΤ σχετικά με το πλαίσιο STS για τη σύνθετη τιτλοποίηση σύμφωνα με το άρθρο 45 του κανονισμού (ΕΕ) 2017/2402) (EBA/OP/2020/07) της 6ης Μαΐου 2020.

(11) «EBA Report on STS framework for synthetic securitisation under Article 45 of Regulation (EU) 2017/2402» (έκθεση της ΕΑΤ σχετικά με το πλαίσιο STS για τη σύνθετη τιτλοποίηση σύμφωνα με το άρθρο 45 του κανονισμού (ΕΕ) 2017/2402) (EBA/OP/2020/07) της 6ης Μαΐου 2020.

(12) Κανονισμός (ΕΕ) αριθ.575/2013 του Ευρωπαϊκού Κοινοβουλίου και του Συμβουλίου, της 26ης Ιουνίου 2013, σχετικά με τις απαιτήσεις προληπτικής εποπτείας για πιστωτικά ιδρύματα και επιχειρήσεις επενδύσεων και την τροποποίηση του κανονισμού (ΕΕ) αριθ. 648/2012 (ΕΕ L 176 της 27.6.2013, σ. 1).

(13) Πρότυπο BCBS σχετικά με τον υπολογισμό των κεφαλαιακών απαιτήσεων για πιστωτικό κίνδυνο, κεφάλαιο 22, παράγραφος 90 του πλαισίου της Βασιλείας (CRE 22.90).

(14) Ο τρόπος διενέργειας των τιτλοποιήσεων ΜΕΑ συνήθως αποτυπώνεται στο ακόλουθο παράδειγμα: 1) η μεταβιβάζουσα οντότητα κατέχει χαρτοφυλάκιο ΜΕΑ ανεξόφλητης αξίας 100 και λογιστικής αξίας 60• 2) ακολούθως, η οντότητα αυτή μεταβιβάζει το χαρτοφυλάκιο ΜΕΑ σε φορέα ειδικού σκοπού στην τιμή των 60• 3) ο φορέας ειδικού σκοπού εκδίδει ομόλογα ονομαστικής αξίας 60 (δηλαδή, ομόλογα ελάσσονος, ενδιάμεσης και ανώτερης εξοφλητικής προτεραιότητας ονομαστικής αξίας 20 για κάθε κατηγορία εξοφλητικής προτεραιότητας), τα οποία εκχωρεί στη μεταβιβάζουσα οντότητα ως αντάλλαγμα για το χαρτοφυλάκιο ΜΕΑ• 4) η μεταβιβάζουσα οντότητα πωλεί τα ομόλογα ελάσσονος και ενδιάμεσης εξοφλητικής προτεραιότητας σε επενδυτές αντί τιμήματος 10 (δηλαδή, τα ομόλογα ελάσσονος εξοφλητικής προτεραιότητας πωλούνται αντί τιμήματος 2 και τα ομόλογα ενδιάμεσης εξοφλητικής προτεραιότητας αντί τιμήματος 8, υπό την απλουστευμένη παραδοχή ότι η μεταβιβάζουσα οντότητα δεν έχει υποχρέωση συμμόρφωσης με απαιτήσεις διατήρησης κινδύνου) και διατηρεί τα ομόλογα ανώτερης εξοφλητικής προτεραιότητας, στα οποία αποδίδει λογιστική αξία 20. Στο εν λόγω παράδειγμα, ένας στενός ορισμός της NRPPD θα κατέληγε σε μία αξία 40%, ενώ ένας ευρύτερος ορισμός που αποτυπώνει καλύτερα την οικονομική πραγματικότητα θα κατέληγε σε μία αξία 70%. Ως εκ τούτου, ένας ευρύτερος ορισμός επιτρέπει σε ένα ευρύτερο φάσμα τιτλοποιήσεων ΜΕΑ να επωφεληθεί από τον σταθερό συντελεστή στάθμισης κινδύνου 100%.

(15) Πρότυπο BCBS σχετικά με τον υπολογισμό των κεφαλαιακών απαιτήσεων για πιστωτικό κίνδυνο, κεφάλαιο 40, παράγραφος 54 του πλαισίου της Βασιλείας (CRE 40.54).